1δις δολάρια από την διεθνή κοινότητα στους αντάρτες της Λιβύης
συνεδρίαση της Ομάδας Επαφής για τη Λιβύη στα Ηνωμένα Αραβικά Εμιράτα
Εκπρόσωποι της διεθνούς κοινότητας δεσμεύτηκαν να προσφέρουν περισσότερα από 1 δις δολάρια για να βοηθήσουν το Εθνικό Μεταβατικό Συμβούλιο των ανταρτών στη Λιβύη, αλλά και τους Λίβυους πολίτες που έχουν επηρεαστεί από την διαμάχη που έχει ξεσπάσει στη χώρα. Η διεθνής κοινότητα ανακοίνωσε σειρά οικονομικών μέτρων την Πέμπτη στα πλαίσια συνάντησης στα Ηνωμένα Αραβικά Εμιράτα προκειμένου να συζητηθούν σχέδια για μια Λιβύη χωρίς τον ηγέτη Μοαμάρ Γκαντάφι. Μεταξύ των δωρητών είναι η Ιταλία η οποία θα προσφέρει 600 εκατ. δολάρια σε οικονομική βοήθεια στους αντάρτες, περιλαμβανομένων δανείων και πετρελαϊκών προϊόντων. Η Γαλλία υποσχέθηκε 420 εκατ. δολάρια ως οικονομική στήριξη, ενώ το Κουβέιτ, το Κατάρ και η Τουρκία υποσχέθηκαν επίσης ότι θα προσφέρουν οικονομική βοήθεια. Οι ΗΠΑ δεν προσέφεραν απευθείας οικονομική βοήθεια στους αντάρτες, αλλά ανακοίνωσαν την χορήγηση επιπλέον 26,5 εκατομμυρίων ως ανθρωπιστική βοήθεια προς όλους τους Λίβυους πολίτες. Η Υπουργός Εξωτερικών των ΗΠΑ, Χίλαρι Κλίντον, δήλωσε στη συνεδρίαση ότι οι μέρες του κ. Γκαντάφι είναι μετρημένες. Νωρίτερα είχε χαρακτηρίσει το Εθνικό Μεταβατικό Συμβούλιο των ανταρτών ως τον «νόμιμο εκπρόσωπο» του λαού της Λιβύης. Στη συνεδρίαση της Ομάδας Επαφής για τη Λιβύη συμμετείχαν περισσότερες από 20 χώρες και οργανισμοί όπως τα ΗΕ, ο Αραβικός Σύνδεσμος, καθώς και το Συμβούλιο Συνεργασίας Χωρών του Περσικού Κόλπου. Αυτή ήταν η τρίτη συνεδρίαση της Ομάδας. Η κ. Κλίντον ανέφερε ότι η τέταρτη συνεδρίαση της Ομάδας Επαφής θα πραγματοποιηθεί τον Ιούλιο στην Τουρκία.